Polisie maak gru-vonds in rugsakArgieffoto: SAPD/Facebook ŉ Man is Vrydag in die Durbanse sakesentrum in hegtenis geneem nadat ŉ mens se kop in sy besit gevind is. Lt.kol. Thulani Zwane, woordvoerder van die polisie, het aan Maroela Media gesê die polisie het inligting ontvang dat ŉ man met ŉ mens se kop in sy rugsak rondloop. Hulle het die man opgespoor, die rugsak oopgemaak en die kop binne-in gevind. Die man is op die plek in hegtenis geneem. Volgens inligting op sosiale media het ŉ groot groep omstanders nader gestaan om te kyk wat polisielede uit die rugsak haal. Die forensiesepatologie-dienste is ontbied om die kop van die toneel te verwyder. Volgens Zwane is ŉ liggaam sonder ŉ kop later die dag in die Mayville-gebied gevind. Daar word vermoed dat die kop in die rugsak van hierdie liggaam verwyder is. Die verdagte het vermoedelik beplan om die kop aan ŉ sangoma te verkoop. Die man sal binnekort in die hof op aanklag van moord verskyn.